मोहल्ले की हर लड़की बहन ही क्यों होनी चाहिए? राजकुमार राव और श्रुति हसन अभिनीत 'बहन होगी तेरी' में इसी सवाल, उलझन और मुसीबत को कॉमिक अंदाज में दर्शाया गया है। फिल्म के निर्देशक अजय पन्नालाल ने इस फिल्म से अपने निर्देशन का आगाज किया है। पिछले कुछ अरसे से बॉलिवुड उत्तर प्रदेश पर कुछ ज्यादा ही मेहरबान है। इस फिल्म का बैकड्रॉप भी लखनऊ है। फिल्म का मूल आइडिया बहुत ही रोचक है। निर्देशक अजय पन्नालाल अगर इस आइडिया को उसी दिलचस्प तरीके से फिल्मा पाते तो यकीनन यह एक टोटल धमाल फिल्म हो सकती थी। कहानी लखनऊ के दो परिवारों की है, जहां पर फिल्म के मुख्य किरदार गट्टू (राजकुमार राव) और श्रुति हसन (बिन्नी) पड़ोसी हैं। गट्टू बिन्नी को बचपन से प्यार करता है, मगर पड़ोसी परिवारों के बच्चों के बीच प्यार पनपने पर एक तरह की अनकही पाबंदी है और इन्हीं वजहों से उस मोहल्ले के लड़के रक्षाबंधन के दिन अपने घरों से कोसों दूर जाकर छुप कर अपना दिन बिताते हैं। जो भी अपने प्रेम का इजहार मोहल्ले की लड़कियों से करने की कोशिश करता है उसकी कलाई पर राखी बांध दी जाती है। गट्टू पर भी यही सामाजिक प्रेशर है और इसी वजह से वह दुनिया के सामने अपने प्यार का इजहार नहीं कर पाता। हालांकि बिन्नी को वह अपने दिल की बात बता चुका है। लिहाजा दोनों परिवार और समाज उसे बिन्नी का भाई मानने लगती है। हद तो तब होती है, जब गट्टू के माता और पिता (दर्शन जरीवाला) बिन्नी को दूधवाले भूरा (हेरी टैंगरी) के साथ स्कूटर पर साथ देखकर उनके अफेयर की अफवाह फैला देते हैं और बिन्नी का भाई जयदेव (निनाद कामत) बिन्नी की शादी राहुल (गौतम गुलाटी) के साथ तय कर देता है। और तो और बिन्नी पर नजर रखने के लिए गट्टू को ही नियुक्त किया जाता है। कन्फ्यूजन तब बढ़ता है, जब भूरा का अपराधी और खूनी पिता (गुलशन ग्रोवर) और ताऊ (रंजीत ) को बहू के रूप में बिन्नी भा जाती है और वे उसे अगवा करने की धमकी दे डालते हैं। अब बिन्नी से शादी करने की होड़ में दो-दो परिवार लगे हैं, मगर बिन्नी का सच्चा आशिक उसका भाई बनकर उसकी रखवाली करता फिर रहा है। क्या गट्टू हिम्मत करके समाज और घरवालों के सामने बिन्नी के प्रति अपने प्यार की स्वीकारोक्ति कर पाता है या फिर बिन्नी उसकी बहन बनकर ही रह जाती है, इसका फैसला तो अंत में हो पाता है। तस्वीरें: बुजुर्ग महिला के साथ इस सीन के लिए राजकुमार राव ने किए 18 रीटेक कहानी का आइडिया फ्रेश है, मगर कहानी बहुत ही सपाट है। हां, कई सीक्वेंसेज बहुत ही बढ़िया बन पड़े हैं, जो हंसाने में कामयाब रहते हैं। क्रिकेट मैच, नाटक में शिवजी की एंट्री, वन लाइनर्स, जैसे कई पल याद रह जाते हैं। फिल्म का फर्स्ट हाफ कहीं-कहीं बोर करता है। मध्यांतर के बाद कहानी गति पकड़ती है, मगर क्लाइमैक्स फिर कमजोर पड़ जाता है। कहानी के कुछ पंच बचकाने लगते हैं, किंतु उन्हें छोटे शहर के परिवेश का दर्शाकर खपा दिया गया है। अभिनय के मामले में राजकुमार राव बाजी मार ले जाते हैं। किरदार की बारीकियों को वे बखूबी पकड़ लेते हैं और फिर अपने अभिनय में पिरोकर गटटू की बहन कहने की बेबसी, उससे निकलने की चालाकी और शराब पीकर ऊधम मचाने के तमाम एक्सप्रेशन को वे पूरी सहजता से निभा ले जाते हैं। श्रुति हसन खूबसूरत लगी हैं। बिन्नी के रूप में उन्हें अपने अभिनय का जलवा दिखाने का पूरा मौका था, मगर वे संवाद अदायगी में मार खा गईं। पिता के रूप में दर्शन जरीवाला हंसाते हैं। क्रिमिनल पिता और ताऊ के रूप में गुलशन ग्रोवर और रंजीत को पर्दे पर देखना रोचक लगता है। भूरा के रूप में हैरी टैंगरी ठीक-ठाक लगे हैं। जयदेव के रूप में निनाद कामत ने अपने किरदार को सलीके से निभाया है। संगीत: फिल्म में कई संगीतकारों का जमावड़ा है, इसके बावजूद 'जय माता दी', 'जानू मेरी जान' गाने के अलावा और कोई गाने यादगार नहीं बन पड़े हैं। क्यों देखें : फ्रेश आइडिया के शौकीन और राजकुमार राव के फैन्स यह फिल्म देख सकते हैं।इस रिव्यू को गुजराती में पढ़ें: મૂવી રિવ્યુઃ બહેન હોગી તેરી